Reutersin mukaan poliisin etsimä 37-vuotias turkkilainen mies pidätettiin epäiltynä Utrechtin ampumisesta.

Terroristiepäily: Utrechtissa Hollannissa tapahtui ampumisvälikohtauksessa maanantai-aamuna. CNN

Poliisi etsi 37-vuotiasta turkkilaista Gökman Tanis -nimistä miestä, jonka se epäilee ampuneen useita ihmisiä raitiovaunussa aamupäivällä Utrechtissa Hollannissa.

Puoli kahdeksan aikaan illalla tuli tieto, että pääepäilty mies oli pidätetty. Terrorismin uhkataso laskettiin korkeimmasta luokasta pidätyksen jälkeen.

Poliisi on lisäksi pidättänyt kaksi muuta henkilöä. Mediatietojen mukaan toista epäillään osallisuudesta maanantain raitiovaunuammuskeluun. Sen sijaan kolmannen pidätetyn henkilön yhteydestä tapaukseen ei ole vielä tietoa.

Tämän hetkisten tietojen mukaan kolme ihmistä ja viisi on haavoittunut. Kolmen haavoittuneen tila oli vakava. Uhrien määrästä kertoi Utrechtin pormestari Jan van Zanen. Hänen mukaansa ampumisvälikohtausta tutkitaan terroriepäilynä.

Terroriteko vai perheriita?

Ampujan uskotaan paenneen tekonsa jälkeen tapahtumapaikalta autolla. Hollantilaismedian mukaan poliisi on etsinyt punaista Renault Clio -merkkistä autoa. Auto löytyi iltapäivällä Ticherslaarslaanista.

Turkkilaismedia Anadolun mukaan Tanis ampui sukulaistaan ”perhesyiden vuoksi”. Anadolu perustaa tietonsa miehen sukulaisten haastatteluun. Myöhemmin Tanis olisi alkanut räiskimään uhrinsa auttajia kohti.

Hollannin pääministeri Mark Rutte sanoi, että kaikki keskittyvät nyt ”epäillyn tai epäiltyjen” saamiseksi kiinni Utrechtin ampumistapauksen vuoksi.

Rutte ei toistanut terrorismin vastaisen yksikön viranomaisten aiempia kommentteja, että ampumisvälikohtauksessa voisi olla kyse terroristisesta motiivista.

– Maatamme on tänään järkyttänyt Utrechtin isku, Rutte sanoi lausunnossaan.

– Poliisi ja syyttäjät selvittävät nyt, mitä oikein on tapahtunut. Tiedämme, että raitiovaunussa istuvia ihmisiä ammuttiin. Tiedämme, että ihmisiä loukkaantui ja mahdollisesti kuoli, Rutte sanoi. Rutten mukaan terroristi-iskua ei voinut sulkea pois.

Turkin presidentti Recep Tayyip Erdogan on kertonut haluavansa selvyyden siitä, oliko kyseessä terroriteko vai perheriita. Erdoganin mukaan Turkin tiedusteluviranomaiset selvittävät asiaa.

Poliisi on puhunut vain yhdestä epäillystä, mutta ei ole pitänyt mahdottomana, että ampujia olisi saattanut olla useampia.

Hollannin hallitus pitää tapauksen takia hätäkokouksen. Turvatoimia on tehostettu ympäri Hollantia, muun muassa lentokentillä.

Poliisin terrorismin vastainen yksikkö on tapahtumapaikalla. EPA/AOP

Mitä ampujasta tiedetään?

Tekijän isä Mehmet Tanis on kertonut pojastaan turkkilaiselle DHA-uutistoimistolle. Isän mukaan perhe muutti Hollantiin vuosia sitten, mutta erottuaan poikansa äidistä hän palasi Turkkiin. Isän mukaan hän ei ole tavannut poikaansa 11 vuoteen.

– En tiedä, minkälaisessa psykologisessa tilassa täytyy olla, jotta voi tehdä tällaisen teon? Kenelläkään ei ole oikeutta riistää toisen henkeä, Mehmet Tanis toteaa hollantilaisen Algemeen Dagbladin mukaan.

– En ole tiennyt, mitä hän tekee tai missä hän asuu. En ole puhunut hänen kanssaan. He torjuivat minut ja minä torjuin heidät. Hänellä ei kuitenkaan ollut tapana käyttäytyä aggressiivisesti.

Hollantilainen AD kertoo kuitenkin, että miehellä on rankka rikostausta. Häntä epäillään raiskauksesta. Vuonna 2013 häntä epäiltiin joukkomurhan suunnittelusta. Lisäksi lehden mukaan hänellä on taustallaan näpistyksiä, kuorma-auton varkausyritys, rattijuopumus sekä uhkauksia ja loukkauksia.

Turkin BBC:n tietojen mukaan Tanis on taistellut Tshetsheniassa. BBC perustaa tietonsa nimettömänä esiintyvän Utrechtissa asuvan turkkilaisen liikemiehen kommentteihin.

– Muutama vuosi sitten hänet pidätettiin ja vapautettiin Isis-yhteyksien vuoksi.

Utrecht on suuri yliopistokaupunki

Utrechtissa kouluja on neuvottu pitämään ovensa lukittuina. Myös julkiset rakennukset ja moskeijat ovat panneet ovensa kiinni. Iltapäivällä poliisi kehotti kaikkia asukkaita pysyttelemään sisätiloissa, koska uusien välikohtausten mahdollisuutta ei voinut sulkea pois.

Utrecht on Hollannin neljänneksi suurin kaupunki. Se sijaitsee keskeisellä paikalla maa-, rautatie- ja vesiväylien solmukohdassa.

Kaupungissa on myös Alankomaiden suurin yliopisto, vuonna 1636 perustettu Utrechtin yliopisto. Myös yliopisto on sulkenut ovensa ja ketään ei päästetä ulos ennen klo 18 illalla.

Paikalla on runsaasti poliiseja. EPA/AOP

Oletko paikalla Utrechtissa? Soita meille numeroon 010 665 8006 tai lähetä tekstiviesti, kuva, video tai Whatsapp-viesti numeroon 040 778 4854.